O **AgustaWestland AW169** é un helicóptero bimotor de 10 asentos desenvolvido e fabricado pola división de helicópteros de Leonardo (anteriormente AgustaWestland, fusionada en Finmeccanica dende 2016). Foi deseñado para utilizar un alto grao de compatibilidade cos máis grandes AgustaWestland AW139 e AgustaWestland AW189.

Desenvolvemento
---------------

O 19 de xullo de 2010 AgustaWestland anunciou formalmente no Farnborough International Air Show que o AW169 estaba sendo desenvolvido. Segundo a compañía, o AW169 de 4,5 toneladas é un helicóptero lixeiro-intermedio bimotor para operacións utilitarias; para diminuír os custos operacionais potenciais no principio do proceso de deseño tomouse a decisión de compartir moitos elementos e a configuración de cabina do máis grande AgustaWestland AW139. En 2011 o goberno británico proporcionou un préstamo de 33 millóns de dólares para o programa de desenvolvemento do aparello. En 2012 a Unión Europea aprobou un préstamo por 19 anos de 272 millóns de euros sen intereses do goberno italiano para que AgustaWestland financiase o desenvolvemento do AW169.

O 10 de maio de 2012 o primeiro prototipo realizou o seu voo de estrea. O programa de probas foi levado a cabo por un total de catro prototipos; o segundo e o terceiro uníronse ao programa de probas en 2012 e o cuarto en 2013. AgustaWestland anticipou que o AW169 recibiría o seu certificado de voo no ano 2014, e planeaba que os exemplares de produción entrasen en servizo en 2015. O 15 de xullo de 2015 a Axencia Europea de Seguridade Aérea (EASA) emitiu a súa certificación para o AW169.

En novembro de 2015 un prototipo foi enviado a varios lugares de California para probas de voo a baixa e grande altitude para conseguir a certificación da Federal Aviation Administration (FAA) estadounidense. En febreiro de 2016 o AW169 obtivo a certificación da FAA, permitindo as entregas do modelo posteriormente nese mesmo ano.

En 2012 AgustaWestland dixo que estaba planeando producir o AW169 nas súas instalacións de Yeovil, Inglaterra; o deseño e fabricación de varios compoñentes como as palas do rotor, caixas de cambios, e o centro de conexións do rotor de cola realizounos a rama británica de AgustaWestland. En xaneiro de 2015 comezou a montaxe do primeiro AW169 de produción na fábrica de AgustaWestland en Vergiate, Italia; o modelos iniciais foron fabricados nese lugar. En 2015 tamén comezou a fabricación nunha segunda liña en Filadelfia, Estados Unidos; planeouse aumentar a taxa de produción na planta estadounidense ata os 20 aparellos por ano en 2017. Porén, en outubro de 2016 anunciouse que Leonardo, a nova marca de AgustaWestland, decidira abandonar os traballos de fabricación do tipo nos Estados Unidos.

Notas
-----

1. ↑  Kington, Tom (2016-03-19). "Finmeccanica Reshapes Its Name, Business". *Defense News* (en inglés). Consultado o 2022-09-03.
2. ↑  "Super-medium helicopters close on certification". FlightGlobal. Consultado o 1 de novembro de 2018.
3. ↑  "Rotary rebound". FlightGlobal. Consultado o 1 de novembro de 2018.
4. 1 2  "Demand Spurs AgustaWestland To Open U.S. Line For AW169". AINonline. Consultado o 1 de novembro de 2018.
5. ↑  "Commission authorises France and Italy to grant aid to Eurocopter and Agusta Westland for the development of a new generation of civil helicopters". European Comission. Consultado o 1 de novembro de 2018.
6. ↑  "INAER Signs Contract for Ten AW169 Helicopters". AgustaWestland. Archived from the original on 21 de marzo de 2012. Consultado o 1 de novembro de 2018.
7. ↑  "New Generation AW169 Helicopter Completes Its Maiden Flight". AgustaWestland. Archived from the original on 15 de maio de 2012. Consultado o 1 de novembro de 2018.
8. ↑  "AgustaWestland AW169 Takes Off". Rotor & Wing. Arquivado dende o orixinal o 25 de setembro de 2019. Consultado o 1 de novembro de 2018.
9. ↑  "AgustaWestland unveils 'game-changing' AW169". FlightGlobal. Consultado o 1 de novembro de 2018.
10. 1 2  "AgustaWestland AW169 Gets Nod from EASA". AINonline. Consultado o 1 de novembro de 2018.
11. ↑  "AW169 achieves EASA certification with Liebherr technology on board". Liebherr. Consultado o 1 de novembro de 2018.
12. ↑  "AW169 Flies Altitude Tests in California". Rotor & Wing. Arquivado dende o orixinal o 25 de setembro de 2019. Consultado o 1 de novembro de 2018.
13. ↑  "AW169 helicopter achieves FAA validation". Verical. Consultado o 1 de novembro de 2018.
14. ↑  "AgustaWestland brings civil rotorcraft to UK factory as military options dry up". FlightGlobal. Consultado o 2 de novembro de 2018.
15. ↑  "AgustaWestland Starts AW169 Production". AINonline. Consultado o 2 de novembro de 2018.
16. ↑  "AgustaWestland to build AW609 in Philadelphia". AINonline. Consultado o 2 de novembro de 2018.
17. ↑  "AgustaWestland's AW169". Business Jet Traveller. Consultado o 2 de novembro de 2018.
18. ↑  "Leonardo drops plans for AW169 production in USA". FlightGlobal. Consultado o 2 de novembro de 2018.